L’Udin al zuie avonde ben, soredut tal prin timp, ma nol rive a puartâ a cjase chei trê ponts che al varès meretât e che lu varessin svicinât a chê che a clamin “zone Europe”.
Al plûf e il “Friuli” al è un pantan. In chestis cundizions al è dificil zuiâ, soredut par cui che al à chê di fâ sô la partide.
L’Udin, che in gjenerâl nol vinç dai 4 di Març, cuintri dal Pescara, e che in cjase nol cjape ducj i trê ponts a disposizion dai 11 di Fevrâr, cuintri dal Toro, al è la scuadre che e cjape sù la iniziative za tal imprin.
Il Bologna al cîr di difindisi e di rispuindi in cuintripît ogni tant. La scuadre emiliane e je avonde brave, soredut tra i pâi, là che Curci al è simpri pront su lis conclusions dai aversaris e cuntune grande prestazion al vuadagne il pagnut par se e par ducj i siei compagns.
Cun di plui i ros e blu a son ancje fortunâts: se almancul un dai doi tîrs di Allan e Lazzari che a son lâts a sbati cuintri dal pâl al fos lât tal sac, cumò o fevelaressin di une altre partide.
Il ritmi al cale inte riprese, là che dut câs al è simpri l’Udin a vê il balin in man. Al 66esim al rive ancje un rigôr: al tire Di Natale e Curci al pare. Zero a zero, e vonde.
Pal Bologna un pont preseôs e impuartant.
In cjase dal Udin lis buinis gnovis a son chês dal zûc e de iniziative. A son buinis ancje lis prestazions di Basta, Allan, Pereyra e Lazzari. Zornade no, invezit, par Maicosuel e Di Natale.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn